ZÁKON č. 71/1967 Zb. z 29. júna 1967 o správnom konaní (správny poriadok)

Zmena: 215/2002 Z.z.

Národné zhromaždenie Československej socialistickej republiky

sa uznieslo na tomto zákone:

Prvá časť

ÚVODNÉ USTANOVENIA

Oddiel 1

Rozsah pôsobnosti

§ 1

(1) Tento zákon sa vzťahuje na konanie, v ktorom o právach,

právom chránených záujmoch alebo povinnostiach občanov

a organizácií rozhodujú v oblasti štátnej správy národné výbory,

ministerstvá a iné ústredné orgány štátnej správy, orgány

Slovenskej národnej rady a iné orgány štátnej správy.

(2) Podľa tohto zákona postupujú aj orgány štátnych

organizácií, ak im zákon zveril rozhodovanie o právach, právom

chránených záujmoch alebo povinnostiach občanov a organizácií

v oblasti štátnej správy.

(3) Pokiaľ sa ďalej hovorí o správnych orgánoch, rozumejú sa

tým orgány uvedené v odsekoch 1 a 2.

§ 2

Ustanovenia tohto zákona sa nevzťahujú

a) na postup, v ktorom správne orgány rozhodujú o právnych

pomeroch organizácií, pracovníkov alebo funkcionárov, ak tieto

pomery súvisia s ich podriadenosťou orgánu, ktorý o veci

rozhoduje, alebo na postup, v ktorom správne orgány rozhodujú

o právnych pomeroch organizácií pri riadení ich hospodárskej

činnosti,

b) na prerokúvanie a vybavovanie sťažností a podnetov občanov

a organizácií, kde platia osobitné právne predpisy. Ak je však

zo sťažnosti alebo podnetu zrejmé, že je úplne alebo čiastočne

podaním v zmysle tohto zákona, postupuje sa v tomto smere

podľa jeho ustanovení.

Oddiel 2

Základné pravidlá konania

§ 3

(1) Správne orgány postupujú v konaní v súlade so zákonmi

a inými právnymi predpismi. Sú povinné chrániť záujmy štátu

a spoločnosti, práva a záujmy občanov a organizácií a dôsledne

vyžadovať plnenie ich povinností.

(2) Správne orgány sú povinné postupovať v konaní v úzkej

súčinnosti s občanmi a organizáciami a dať im vždy príležitosť,

aby mohli svoje práva a záujmy účinne obhajovať, najmä sa vyjadriť

k podkladu rozhodnutia, a uplatniť svoje návrhy. Občanom

a organizáciám musia správne orgány poskytovať pomoc a poučenia,

aby pre neznalosť právnych predpisov neutrpeli v konaní ujmu.

(3) Správne orgány sú povinné svedomite a zodpovedne sa

zaoberať každou vecou, ktorá je predmetom konania, vybaviť ju včas

a bez zbytočných prieťahov a použiť najvhodnejšie prostriedky,

ktoré vedú k správnemu vybaveniu veci. Ak to povaha veci pripúšťa,

má sa správny orgán vždy pokúsiť o jej zmierne vybavenie. Správne

orgány dbajú na to, aby konanie prebiehalo hospodárne a bez

zbytočného zaťažovania občanov a organizácií.

(4) Rozhodnutie správnych orgánov musí vychádzať zo spoľahlivo

zisteného stavu veci. Konanie treba viesť tak, aby posilňovalo

dôveru občanov v správnosť rozhodovania, aby prijaté rozhodnutia

boli presvedčivé a viedli občanov a organizácie k dobrovoľnému

plneniu ich povinností.

(5) Ustanovenia o základných pravidlách konania (ods. 1 až 4)

sa primerane použijú aj pri vydávaní osvedčení, posudkov,

vyjadrení, odporúčaní a iných podobných opatrení.

§ 4

(1) Účastníci konania (§ 14) spolupracujú so správnymi orgánmi

v priebehu celého konania.

(2) Všetci účastníci majú v konaní rovnaké procesné práva

a povinnosti.

Druhá časť

SPRÁVNE ORGÁNY A ÚČASTNÍCI KONANIA

Oddiel 1

Príslušnosť

§ 5

(1) Na konanie sú vecne príslušné správne orgány, ktoré určuje

osobitný zákon; ak osobitný zákon neustanovuje, ktorý orgán je

vecne príslušný, rozhoduje národný výbor.

(2) Pokiaľ osobitný zákon neustanovuje inak, sú na konanie

pred národnými výbormi v prvom stupni príslušné okresné národné

výbory.

§ 6

(1) Ak je na konanie príslušný národný výbor, uskutočňuje

konanie príslušný odbor národného výboru; ak taký odbor nie je

zriadený, konanie uskutočňuje príslušná komisia národného výboru,

a ak nie je zriadená ani taká komisia, konanie uskutočňuje rada

národného výboru. Ustanovenia § 39 ods. 3 a § 54 ods. 3 zákona

o národných výboroch zostávajú týmto nedotknuté.

(2) Osobitné právne predpisy ustanovia, v ktorých veciach sú

na konanie príslušné správne komisie národného výboru.

§ 7

(1) V konaní, v ktorom ide o činnosť účastníka, spravuje sa

miestna príslušnosť miestom tejto činnosti; ak sa konanie týka

nehnuteľnosti, miestom, kde je nehnuteľnosť.

(2) V ostatných prípadoch sa miestna príslušnosť spravuje

trvalým pobytom účastníka konania, a ak ide o organizáciu, jej

sídlom alebo sídlom nižšej zložky organizácie, ak sa konanie týka

tejto zložky. Ak účastník nemá trvalý pobyt (sídlo)

v Československej socialistickej republike, spravuje sa miestna

príslušnosť podľa jeho posledného trvalého pobytu (sídla)

v Československej socialistickej republike.

(3) Ak je miestne príslušných niekoľko správnych orgánov,

uskutočňuje konanie správny orgán, ktorý konanie začal prvý,

pokiaľ sa príslušné orgány nedohodli inak.

(4) Ak je miestne príslušných niekoľko správnych orgánov

a pokiaľ každý z nich odmieta uskutočniť konanie, správny orgán

vyššieho stupňa im najbližšie nadriadený určí, ktorý z nich

konanie uskutoční.

(5) Ak nemožno miestnu príslušnosť určiť podľa

predchádzajúcich ustanovení, určí ústredný orgán štátnej správy,

do pôsobnosti ktorého vec patrí, ktorý vecne príslušný správny

orgán konanie uskutoční.

§ 8

Na žiadosť účastníka konania alebo s jeho súhlasom môže

správny orgán príslušný podľa § 7 ods. 2 postúpiť vec na vybavenie

inému vecne príslušnému správnemu orgánu toho istého stupňa,

v obvode ktorého má účastník konania pracovisko alebo prechodný

pobyt, ak s tým súhlasia ostatní účastníci konania i orgán,

ktorému sa má vec postúpiť.

Oddiel 2

Vylúčenie pracovníkov alebo členov správneho orgánu

§ 9

(1) Pracovník správneho orgánu je vylúčený z prejednávania

a rozhodovania veci, ak so zreteľom na jeho pomer k veci,

k účastníkom konania alebo k ich zástupcom možno mať pochybnosť

o jeho nepredpojatosti.

(2) Z prejednávania a rozhodovania pred správnymi orgánmi je

vylúčený aj ten, kto sa v tej istej veci zúčastnil na konaní ako

pracovník správneho orgánu iného stupňa.

§ 10

Účastník konania oznámi správnemu orgánu skutočnosti

nasvedčujúce vylúčenie pracovníka správneho orgánu (§ 9), len čo

sa o nich dozvie.

§ 11

(1) Len čo sa pracovník správneho orgánu dozvie

o skutočnostiach nasvedčujúcich jeho vylúčenie (§ 9), oznámi to

bez meškania svojmu najbližšie nadriadenému vedúcemu; vedúci

správneho orgánu to oznámi vedúcemu nadriadeného správneho orgánu

a vedúceho odboru národného výboru tajomníkovi národného výboru.

(2) Predpojatý pracovník správneho orgánu urobí iba také

úkony, ktoré nepripúšťajú odklad.

§ 12

(1) O tom, či je pracovník správneho orgánu z konania

vylúčený, rozhoduje orgán, ktorému boli dôvody vylúčenia oznámené

(§ 11 ods. 1); ak sa rozhodlo, že pracovník správneho orgánu je

vylúčený, urobí tento orgán opatrenie na zabezpečenie riadneho

uskutočnenia ďalšieho konania.

(2) Proti rozhodnutiu o vylúčení pracovníka správneho orgánu

z konania nemožno podať samostatné odvolanie.

§ 13

(1) Z tých istých dôvodov ako pracovník správneho orgánu

(§ 9) je z prejednávania a rozhodovania veci vylúčený i člen

komisie (správnej komisie) národného výboru, ktorá uskutočňuje

konanie.

(2) Len čo sa člen komisie (správnej komisie) národného výboru

dozvie o skutočnostiach nasvedčujúcich jeho vylúčenie, oznámi to

bez meškania rade národného výboru, ktorá rozhodne, či je člen

komisie (správnej komisie) z konania vylúčený.

(3) Ak sa stane komisia (správna komisia) vylúčením svojich

členov nespôsobilou uznášať sa, uskutoční konanie rada národného

výboru, pokiaľ plenárne zasadanie národného výboru neurobí pre

taký prípad iné opatrenie na zabezpečenie ďalšieho riadneho

konania.

(4) Ustanovenia § 10, § 11 ods. 2 a § 12 ods. 2 platia

obdobne.

Oddiel 3

Účastníci konania

§ 14

(1) Účastníkom konania je ten, o koho právach, právom

chránených záujmoch alebo povinnostiach sa má konať alebo koho

práva, právom chránené záujmy alebo povinnosti môžu byť

rozhodnutím priamo dotknuté; účastníkom konania je aj ten, kto

tvrdí, že môže byť rozhodnutím vo svojich právach, právom

chránených záujmoch alebo povinnostiach priamo dotknutý, a to až

do času, kým sa preukáže opak.

(2) Účastníkom konania je aj ten, komu osobitný právny predpis

také postavenie priznáva.

§ 15

Účastník môže samostatne konať v takom rozsahu, v akom má

spôsobilosť vlastnými úkonmi nadobúdať práva a brať na seba

povinnosti.

Oddiel 4

Zastupovanie

§ 16

(1) Účastníka konania, ktorý nemôže konať samostatne,

zastupuje zákonný zástupca; ak nemá zákonného zástupcu a ak je to

potrebné na obhajovanie jeho práv, správny orgán mu ustanoví

opatrovníka.

(2) Správny orgán ustanoví opatrovníka aj účastníkovi konania,

ktorého pobyt nie je známy alebo ktorému sa nepodarilo doručiť

písomnosť na známu adresu v cudzine a ktorý si neustanovil

zástupcu, ako aj účastníkovi konania, ktorý je postihnutý duševnou

alebo inou poruchou, pre ktorú nemôže konať, a nemá zákonného

zástupcu.

§ 17

(1) Účastníci konania, ich zákonní zástupcovia a opatrovníci

sa môžu dať zastupovať advokátom alebo iným zástupcom, ktorého si

zvolia.

(2) Organizácia koná prostredníctvom svojich orgánov alebo

prostredníctvom svojho zástupcu.

(3) Dobrovoľná spoločenská organizácia môže v konaní

zastupovať svojho člena na jeho žiadosť. V mene organizácie koná

za zastúpeného člen alebo pracovník organizácie, ktorého táto

organizácia zastupovaním poverila.

(4) Splnomocnenie na zastupovanie treba preukázať písomným

plnomocenstvom alebo plnomocenstvom vyhláseným do zápisnice.

Správny orgán môže v nepochybných prípadoch od preukazu

plnomocenstvom upustiť.

(5) Ak niekoľko účastníkov konania urobilo spoločné podanie,

zvolia si spoločného splnomocnenca pre doručovanie; inak ho určí

správny orgán.

Tretia časť

PRIEBEH KONANIA

Oddiel 1

Všeobecné ustanovenia

§ 18

Začatie konania

(1) Konanie sa začína na návrh účastníka konania alebo na

podnet správneho orgánu.

(2) Konanie je začaté dňom, keď podanie účastníka konania

došlo správnemu orgánu príslušnému vo veci rozhodnúť. Pokiaľ sa

konanie začína na podnet správneho orgánu, je konanie začaté dňom,

keď tento orgán urobil voči účastníkovi konania prvý úkon.

(3) O začatí konania správny orgán upovedomí všetkých známych

účastníkov konania; ak mu účastníci konania alebo ich pobyt nie sú

známi, alebo pokiaľ to ustanovuje osobitný právny predpis,

upovedomí ich o začatí konania verejnou vyhláškou.

§ 19

Podanie

(1) Podanie možno urobiť písomne alebo ústne do zápisnice,

alebo elektronickými prostriedkami podpísané zaručeným

elektronickým podpisom podľa osobitného zákona. Možno ho urobiť aj

telegraficky; také podanie obsahujúce návrh vo veci treba písomne

alebo ústne do zápisnice doplniť najneskôr do troch dní.

(2) Podanie sa posudzuje podľa jeho obsahu. Z podania musí byť

zrejmé, kto ho podáva, akej veci sa týka a čo sa navrhuje.

Osobitné právne predpisy môžu ustanoviť jeho ďalšie náležitosti.

(3) Pokiaľ podanie nemá predpísané náležitosti, správny orgán

pomôže účastníkovi konania nedostatky odstrániť, prípadne ho

vyzve, aby ich v určenej lehote odstránil; súčasne ho poučí, aký

význam môže mať neodstránenie nedostatkov pre ďalší priebeh

konania.

(4) Podanie sa podáva na vecne a miestne príslušnom orgáne

(§ 5 až 7); v konaní pred národnými výbormi možno ho však podať aj

na miestnom (mestskom) národnom výbore, v obvode ktorého má

účastník konania trvalý pobyt alebo pracovisko.

(5) Na žiadosť účastníka konania musí sa prijatie podania

potvrdiť.

§ 20

Postúpenie

Ak správny orgán nie je príslušný na rozhodnutie, je povinný

podanie bez meškania postúpiť príslušnému správnemu orgánu

a upovedomiť o tom účastníka konania. Ak je nebezpečenstvo

z omeškania, správny orgán urobí nevyhnutné úkony, najmä na

odvrátenie hroziacej škody.

§ 21

Ústne pojednávanie

(1) Správny orgán nariadi ústne pojednávanie, ak to vyžaduje

povaha veci, najmä ak sa tým prispeje k jej objasneniu, alebo ak

to ustanovuje osobitný právny predpis. Ak sa má pri ústnom

pojednávaní uskutočniť ohliadka, uskutočňuje sa ústne pojednávanie

spravidla na mieste ohliadky.

(2) Na ústne pojednávanie správny orgán prizve všetkých

účastníkov konania a požiada ich, aby pri ústnom pojednávaní

uplatnili svoje pripomienky a námety. Osobitné právne predpisy

ustanovia, v ktorých prípadoch sa na neskôr uplatnené pripomienky

a námietky neprihliada; na túto skutočnosť musia byť účastníci

konania výslovne upozornení.

(3) Ústne pojednávanie je neverejné, pokiaľ osobitný právny

predpis alebo správny orgán neustanovia inak.

§ 22

Zápisnica

(1) O ústnych podaniach a o dôležitých úkonoch v konaní, najmä

o vykonaných dôkazoch, o vyjadreniach účastníkov konania, o ústnom

pojednávaní a o hlasovaní správny orgán spíše zápisnicu.

(2) Zo zápisnice musí byť najmä zrejmé, kto, kde a kedy

konanie uskutočňoval, predmet konania, ktoré osoby sa na ňom

zúčastnili, ako konanie prebiehalo, aké návrhy boli podané a aké

opatrenia sa prijali; v zápisnici o hlasovaní sa uvedie aj výrok

rozhodnutia a výsledok hlasovania.

(3) Zápisnicu podpisujú po prečítaní všetky osoby, ktoré sa na

konaní zúčastnili, a pracovník (člen) správneho orgánu

uskutočňujúceho konanie, zápisnicu o hlasovaní všetci prítomní

členovia správneho orgánu. Odopretie podpisu, dôvody tohto

odopretia a námietky proti obsahu zápisnice sa v nej zaznamenajú.

§ 23

Nazeranie do spisov

(1) Účastníci konania a ich zástupcovia majú právo nazerať do

spisov s výnimkou zápisníc o hlasovaní a robiť si z nich výpisy.

(2) Správny orgán môže povoliť nazrieť do spisov aj iným

osobám, pokiaľ preukážu odôvodnenosť svojej požiadavky.

(3) Správny orgán je povinný urobiť opatrenie, aby nazretím do

spisov sa neporušilo štátne, hospodárske alebo služobné tajomstvo,

alebo zákonom uložená alebo uznaná povinnosť mlčanlivosti.

Doručenie do vlastných rúk

§ 24

(1) Dôležité písomnosti, najmä rozhodnutia, sa doručujú do

vlastných rúk.

(2) Ak nebol adresát písomnosti, ktorá sa má doručiť do

vlastných rúk, zastihnutý, hoci sa v mieste doručenia zdržiava,

doručovateľ ho vhodným spôsobom upovedomí, že písomnosť príde

znovu doručiť v určený deň a hodinu. Ak nový pokus o doručenie

zostane bezvýsledný, doručovateľ uloží písomnosť na pošte alebo na

miestnom národnom výbore a adresáta o tom vhodným spôsobom

upovedomí. Ak si adresát nevyzdvihne písomnosť do troch dní od

uloženia, posledný deň tejto lehoty sa považuje za deň doručenia,

aj keď sa adresát o uložení nedozvedel.

(3) Ak adresát bezdôvodne odoprel písomnosť prijať, je

doručená dňom, keď sa jej prijatie odoprelo; na to musí

doručovateľ adresáta upozorniť.

(4) Ak má účastník konania, ktorý sa zdržiava v cudzine alebo

tam má sídlo, opatrovníka alebo zástupcu v tuzemsku, doručí sa

písomnosť tomuto opatrovníkovi alebo zástupcovi.

§ 25

(1) Písomnosti, ktoré sú určené orgánom alebo organizáciám,

doručujú sa pracovníkom oprávneným za orgány alebo organizácie

prijímať písomnosti. Ak niet takých pracovníkov, doručuje sa

písomnosť, ktorá je určená do vlastných rúk, tomu, kto je

oprávnený za orgán alebo organizáciu konať.

(2) Písomnosti určené advokátom sa doručujú advokátskej

poradni.

(3) Ak má účastník konania zástupcu s plnomocenstvom pre celé

konanie, doručuje sa písomnosť iba tomuto zástupcovi. Ak však

účastník konania má osobne v konaní niečo vykonať, doručuje sa

písomnosť nielen zástupcovi, ale aj jemu.

§ 26

Doručenie verejnou vyhláškou

(1) Doručenie verejnou vyhláškou použije správny orgán

v prípade, keď účastníci konania alebo ich pobyt nie sú mu známi,

alebo pokiaľ to ustanovuje osobitný právny predpis.

(2) Doručenie verejnou vyhláškou sa vykoná tak, že sa

písomnosť vyvesí po dobu 15 dní spôsobom v mieste obvyklým.

Posledný deň tejto lehoty je dňom doručenia.

Lehoty

§ 27

(1) Ak je to potrebné, správny orgán určí na vykonanie úkonu

v konaní primeranú lehotu, pokiaľ ju neustanovuje tento zákon

alebo osobitný právny predpis.

(2) Do lehoty sa nezapočítava deň, keď došlo ku skutočnosti

určujúcej začiatok lehoty. Lehoty určené podľa týždňov, mesiacov

alebo rokov sa končia uplynutím toho dňa, ktorý sa svojim

označením zhoduje s dňom, keď došlo ku skutočnosti určujúcej

začiatok lehoty, a ak taký deň v mesiaci nie je, končí sa lehota

posledným dňom mesiaca. Ak koniec lehoty pripadne na deň

pracovného pokoja, je posledným dňom lehoty najbližší budúci

pracovný deň.

(3) Lehota je zachovaná, ak sa posledný deň lehoty podanie

podá na správnom orgáne uvedenom v § 19 ods. 4 alebo ak sa podanie

odovzdá na poštovú prepravu.

(4) V pochybnostiach sa považuje lehota za zachovanú, pokiaľ

sa nepreukáže opak.

§ 28

(1) Správny orgán zo závažných dôvodov odpustí zmeškanie

lehoty, ak o to účastník konania požiada do 15 dní odo dňa, keď

pominula príčina zmeškania, a ak v tej istej lehote urobí zmeškaný

úkon. Správny orgán môže tejto žiadosti priznať odkladný účinok.

(2) Zmeškanie lehoty nemožno odpustiť, ak odo dňa, keď sa mal

úkon urobiť, uplynul jeden rok.

(3) Proti rozhodnutiu o návrhu na odpustenie zmeškanej lehoty

sa nemožno odvolať.

§ 29

Prerušenie konania

(1) Správny orgán konanie preruší, ak sa začalo konanie

o predbežnej otázke (§ 40) alebo ak bol účastník konania vyzvaný,

aby v určenej lehote odstránil nedostatky podania (§ 19 ods. 3).

(2) Správny orgán môže tiež konanie prerušiť najdlhšie na dobu

30 dní, ak to z dôležitých dôvodov zhodne navrhnú účastníci

konania.

(3) Proti rozhodnutiu o prerušení konania sa nemožno odvolať.

(4) Správny orgán v konaní pokračuje z vlastného podnetu alebo

na podnet účastníka konania, len čo pominuli prekážky, pre ktoré

sa konanie prerušilo, prípadne len čo uplynula lehota uvedená

v odseku 2.

(5) Pokiaľ je konanie prerušené, lehoty podľa tohto zákona

neplynú.

§ 30

Zastavenie konania

Správny orgán konanie zastaví, ak účastník vzal návrh na jeho

začatie späť a ak s tým súhlasia ostatní účastníci konania, alebo

ak odpadol dôvod konania začatého na podnet správneho orgánu.

§ 31

Trovy konania

(1) Trovy konania, ktoré vznikli správnemu orgánu, znáša tento

orgán. Trovy, ktoré v konaní vznikli účastníkovi konania, znáša

účastník.

(2) Správny orgán môže účastníkom konania, svedkom a znalcom

uložiť, aby nahradili trovy, ktoré vznikli správnemu orgánu ich

zavinením; môže im tiež uložiť, aby nahradili trovy, ktoré vznikli

ich zavinením, ostatným účastníkom konania.

(3) Správny orgán nahradí svedkovi hotové výdavky a mzdu,

ktorá mu preukázateľne ušla. Nárok treba uplatniť do 3 dní po

výsluchu, inak zaniká.

(4) Náklady spojené s predložením listiny alebo s ohliadkou,

ktoré vznikli tomu, kto nie je účastníkom konania, uhrádza správny

orgán.

(5) Náhrada hotových výdavkov a poskytovanie odmien znalcom

a tlmočníkom sa spravuje osobitnými právnymi predpismi. 1)

------------------------------------------------------------------

1) Zákon č. 36/1967 Zb. o znalcoch a tlmočníkoch a vyhláška

č. 37/1967 Zb. na vykonanie zákona o znalcoch a tlmočníkoch.

Oddiel 2

Zisťovanie podkladov pre rozhodnutie

Podklad rozhodnutia

§ 32

(1) Správny orgán je povinný zistiť presne a úplne skutočný

stav veci a za tým účelom si obstarať potrebné podklady pre

rozhodnutie. Pritom nie je viazaný len návrhmi účastníkov konania.

(2) Podkladom pre rozhodnutie sú najmä podania, návrhy

a vyjadrenia účastníkov konania, dôkazy, čestné vyhlásenia, ako aj

skutočnosti všeobecne známe alebo známe správnemu orgánu z jeho

úradnej činnosti. Rozsah a spôsob zisťovania podkladov pre

rozhodnutie určuje správny orgán.

(3) Na žiadosť správneho orgánu sú štátne orgány

a socialistické organizácie povinné oznámiť skutočnosti, ktoré

majú význam pre konanie a rozhodnutie.

§ 33

(1) Účastník konania má právo navrhovať dôkazy a ich doplnenie

a klásť svedkom a znalcom otázky pri ústnom pojednávaní a miestnej

ohliadke.

(2) Správny orgán je povinný dať účastníkom konania možnosť,

aby sa pred vydaním rozhodnutia mohli vyjadriť k jeho podkladu

i k spôsobu jeho zistenia, prípadne navrhnúť jeho doplnenie.

§ 34

Dokazovanie

(1) Na dokazovanie možno použiť všetky prostriedky, ktorými

možno zistiť a objasniť skutočný stav veci a ktoré sú v súlade

s právnymi predpismi.

(2) Dôkazmi sú najmä výsluch svedkov, znalecké posudky,

listiny a ohliadka.

(3) Účastník konania je povinný navrhnúť na podporu svojich

tvrdení dôkazy, ktoré sú mu známe.

(4) Vykonávanie dôkazov patrí správnemu orgánu.

(5) Správny orgán hodnotí dôkazy podľa svojej úvahy, a to

každý dôkaz jednotlivo a všetky dôkazy v ich vzájomnej súvislosti.

(6) Skutočnosti všeobecne známe alebo známe správnemu orgánu

z úradnej činnosti netreba dokazovať.

§ 35

Svedkovia

(1) Každý občan je povinný vypovedať ako svedok; musí

vypovedať pravdivo a nesmie nič zamlčať.

(2) Ako svedok nesmie byť vyslúchnutý ten, kto by porušil

štátne, hospodárske, služobné tajomstvo alebo zákonom výslovne

uloženú alebo uznanú povinnosť mlčanlivosti, okrem ak by ho tejto

povinnosti zbavil príslušný orgán alebo ten, v záujme koho túto

povinnosť má.

(3) Výpoveď môže odoprieť ten, kto by ňou spôsobil

nebezpečenstvo trestného stíhania sebe alebo blízkym osobám; ich

výpočet sa spravuje Občianskym zákonníkom. 2)

(4) Správny orgán poučí svedka pred výsluchom o možnosti

odoprieť výpoveď, o jeho povinnosti vypovedať pravdivo a nič

nezamlčať a o právnych následkoch nepravdivej alebo neúplnej

výpovede. 3)

------------------------------------------------------------------

2) § 116 Občianskeho zákonníka.

3) § 6 zákona č. 60/1961 Zb. o úlohách národných výborov pri

zabezpečovaní socialistického poriadku.

§ 36

Znalci

Ak je pre odborné posúdenie skutočností dôležitých pre

rozhodnutie potrebný znalecký posudok, správny orgán ustanoví

znalca podľa príslušných právnych predpisov. 4)

------------------------------------------------------------------

4) Zákon č. 36/1967 Zb. o znalcoch a tlmočníkoch a vyhláška

č. 37/1967 Zb. na vykonanie zákona o znalcoch a tlmočníkoch.

§ 37

Listiny

(1) Správny orgán môže uložiť účastníkovi konania alebo

občanovi (organizácii), ktorý má listinu potrebnú na vykonanie

dôkazov, aby ju predložil.

(2) Predloženie listiny nemožno žiadať alebo môže sa odoprieť

z dôvodov, pre ktoré nesmie byť vyslúchnutý alebo je oprávnený

odoprieť výpoveď svedok.

§ 38

Ohliadka

(1) Vlastník alebo užívateľ veci je povinný predložiť

správnemu orgánu predmet ohliadky alebo strpieť ohliadku na

mieste.

(2) Ohliadku nemožno vykonať alebo môže sa odoprieť z dôvodov,

pre ktoré nesmie byť vyslúchnutý alebo je oprávnený odoprieť

výpoveď svedok.

(3) Na miestnu ohliadku správny orgán prizve účastníka konania

a toho, kto je oprávnený predmetom ohliadky nakladať.

§ 39

Čestné vyhlásenie

(1) Správny orgán môže namiesto dôkazu pripustiť čestné

vyhlásenie účastníka konania, pokiaľ osobitný právny predpis

neustanovuje inak.

(2) Čestné vyhlásenie správny orgán nepripustí, ak tomu bráni

všeobecný záujem alebo ak by tým bola porušená rovnosť medzi

účastníkmi konania. Čestným vyhlásením nemožno nahradiť znalecký

posudok.

(3) V čestnom vyhlásení je účastník povinný uviesť pravdivé

údaje. Správny orgán musí upozorniť účastníka konania na právne

následky nepravdivého čestného vyhlásenia. 5)

------------------------------------------------------------------

5) § 6 zákona č. 60/1961 Zb. o úlohách národných výborov pri

zabezpečovaní socialistického poriadku.

§ 40

Predbežné otázky

(1) Ak sa v konaní vyskytne otázka, o ktorej už právoplatne

rozhodol príslušný orgán, je správny orgán takým rozhodnutím

viazaný; inak si správny orgán môže o takejto otázke urobiť úsudok

alebo dá príslušnému orgánu podnet na začatie konania.

(2) Správny orgán si nemôže ako o predbežnej otázke urobiť

úsudok o tom, či a kto spáchal trestný čin, previnenie alebo

priestupok, alebo o osobnom stave občana, ak patrí o ňom

rozhodovať súdu.

Oddiel 3

Zabezpečenie priebehu a účelu konania

§ 41

Predvolanie

(1) Správny orgán predvolá osoby, osobná účasť ktorých pri

prejednávaní veci je nevyhnutná.

(2) V predvolaní správny orgán upozorní na právne následky

nedostavenia sa.

§ 42

Predvedenie

(1) Účastník konania alebo svedok, ktorý sa bez náležitého

ospravedlnenia alebo bez závažných dôvodov na opätovné predvolanie

nedostaví na správny orgán a bez osobnej účasti ktorého nemožno

konanie uskutočniť, môže byť predvedený.

(2) O predvedenie správny orgán požiada Verejnú bezpečnosť,

o predvedenie vojakov v činnej službe alebo príslušníkov verejných

ozbrojených sborov požiada ich náčelníka.

§ 43

Predbežné opatrenia

(1) Správny orgán môže pred skončením konania v rozsahu

nevyhnutne potrebnom pre zabezpečenie jeho účelu

a) uložiť účastníkom, aby niečo vykonali, niečoho sa zdržali

alebo niečo strpeli;

b) nariadiť zabezpečenie vecí, ktoré sa majú zničiť alebo urobiť

nepotrebnými, alebo ktoré sú potrebné na vykonanie dôkazov.

(2) Správny orgán predbežné opatrenie zruší, len čo pominie

dôvod, pre ktorý bolo nariadené; inak stráca účinnosť dňom, keď

rozhodnutie vo veci nadobudlo právoplatnosť.

(3) Odvolanie proti rozhodnutiu o predbežnom opatrení nemá

odkladný účinok.

§ 44

Dožiadanie

(1) Správne orgány vykonávajú procesné úkony v obvode svojej

pôsobnosti.

(2) Ak správny orgán nemôže vykonať niektorý procesný úkon

v obvode svojej pôsobnosti alebo ak je to účelné z iných dôvodov,

je oprávnený dožiadať o jeho vykonanie iný správny orgán toho

istého alebo nižšieho stupňa.

(3) Dožiadaný správny orgán je povinný v medziach svojej

pôsobnosti dožiadaniu vyhovieť najneskôr v lehote 15 dní, ak

v dožiadaní nie je určená dlhšia lehota.

§ 45

Poriadkové opatrenia

(1) Tomu, kto sťažuje postup konania, najmä tým, že sa bez

závažných dôvodov nedostaví na výzvu na správny orgán, ruší

napriek predchádzajúcemu napomenutiu poriadok, bezdôvodne odmieta

svedeckú výpoveď, predloženie listiny alebo vykonanie ohliadky,

môže správny orgán uložiť poriadkovú pokutu až do výšky 200 Kčs;

u vojakov v činnej službe a u príslušníkov verejných ozbrojených

sborov odovzdá vec na vybavenie podľa disciplinárnych predpisov.

(2) Toho, kto hrubo ruší poriadok, môže správny orgán tiež

vykázať z miesta pojednávania; ak je vykázaný účastník konania,

môže sa konať v jeho neprítomnosti.

(3) Správny orgán, ktorý poriadkovú pokutu uložil, môže ju

odpustiť.

Oddiel 4

Rozhodnutie

§ 46

Rozhodnutie musí byť v súlade so zákonmi a ostatnými právnymi

predpismi, musí ho vydať orgán na to príslušný, musí vychádzať zo

spoľahlivo zisteného stavu veci a musí obsahovať predpísané

náležitosti.

§ 47

Náležitosti rozhodnutia

(1) Rozhodnutie musí obsahovať výrok, odôvodnenie a poučenie

o odvolaní (rozklade). Odôvodnenie nie je potrebné, ak sa všetkým

účastníkom konania vyhovuje v plnom rozsahu.

(2) Výrok obsahuje rozhodnutie vo veci s uvedením ustanovenia

právneho predpisu, podľa ktorého sa rozhodlo, prípadne aj

rozhodnutie o povinnosti nahradiť trovy konania. Pokiaľ sa

v rozhodnutí ukladá účastníkovi konania povinnosť na plnenie,

správny orgán určí pre ňu lehotu; lehota nesmie byť kratšia, než

ustanovuje osobitný právny predpis.

(3) V odôvodnení rozhodnutia správny orgán uvedie, ktoré

skutočnosti boli podkladom pre rozhodnutie, akými úvahami bol

vedený pri hodnotení dôkazov a pri použití právnych predpisov, na

základe ktorých rozhodoval.

(4) Poučenie o odvolaní (rozklade) obsahuje údaj, či je

rozhodnutie konečné alebo či sa možno proti nemu odvolať (podať

rozklad), v akej lehote, na ktorý orgán a kde možno odvolanie

podať.

(5) V písomnom vyhotovení rozhodnutia sa uvedie aj orgán,

ktorý rozhodnutie vydal, dátum vydania rozhodnutia, meno

a priezvisko účastníkov konania. Rozhodnutie musí mať úradnú

pečiatku a podpis s uvedením mena, priezviska a funkcie oprávnenej

osoby. Osobitné právne predpisy môžu ustanoviť ďalšie náležitosti

rozhodnutia.

(6) Chyby v písaní, v počtoch a iné zrejmé nesprávnosti

v písomnom vyhotovení rozhodnutia správny orgán kedykoľvek aj bez

návrhu opraví a upovedomí o tom účastníkov konania.

§ 48

Zmier

(1) Ak to pripúšťa povaha veci, môžu účastníci konania medzi

sebou so schválením správneho orgánu uzavrieť zmier. Správny orgán

zmier neschváli, ak odporuje právnym predpisom alebo všeobecnému

záujmu.

(2) Schválený zmier je vykonateľný.

§ 49

Lehota pre rozhodnutie

(1) V jednoduchých veciach, najmä ak možno rozhodnúť na

podklade dokladov predložených účastníkom konania, správny orgán

rozhodne bezodkladne.

(2) V ostatných prípadoch, ak osobitný právny predpis

neustanovuje inak, je správny orgán povinný rozhodnúť vo veci do

30 dní od začatia konania; vo zvlášť zložitých prípadoch rozhodne

najneskôr do 60 dní; ak nemožno vzhľadom na povahu veci rozhodnúť

ani v tejto lehote, môže ju primerane predĺžiť odvolací orgán

(orgán príslušný rozhodnúť o rozklade). Ak správny orgán nemôže

rozhodnúť do 30, prípadne do 60 dní, je povinný o tom účastníka

konania s uvedením dôvodov upovedomiť.

§ 50

Opatrenia proti nečinnosti

Ak to dovoľuje povaha veci a ak nápravu nemožno dosiahnuť

inak, správny orgán, ktorý by bol inak oprávnený rozhodnúť

o odvolaní, sám vo veci rozhodne, pokiaľ správny orgán príslušný

na rozhodnutie nezačal konanie, hoci je na to povinný alebo pokiaľ

nerozhodol v lehote ustanovenej v § 49 ods. 2.

§ 51

Oznámenie rozhodnutia

(1) Rozhodnutie sa účastníkovi konania oznamuje doručením

písomného vyhotovenia tohto rozhodnutia. Deň doručenia rozhodnutia

je dňom jeho oznámenia.

(2) Účastníkovi konania, ktorý je prítomný, môže sa

rozhodnutie oznámiť ústnym vyhlásením; deň ústneho vyhlásenia

rozhodnutia je dňom oznámenia rozhodnutia len vtedy, pokiaľ sa

prítomný účastník konania vzdal nároku na doručenie písomného

vyhotovenia rozhodnutia.

§ 52

Právoplatnosť a vykonateľnosť rozhodnutia

(1) Rozhodnutie, proti ktorému sa nemožno odvolať (podať

rozklad), je právoplatné.

(2) Rozhodnutie je vykonateľné, ak sa proti nemu nemožno

odvolať (podať rozklad) alebo ak odvolanie (rozklad) nemá odkladný

účinok.

Štvrtá časť

PRESKÚMANIE ROZHODNUTÍ

Oddiel 1

Odvolacie konanie

§ 53

Proti rozhodnutiu správneho orgánu má účastník konania právo

podať odvolanie, pokiaľ zákon neustanovuje inak alebo pokiaľ sa

účastník konania odvolania písomne alebo ústne do zápisnice

nevzdal.

§ 54

(1) Odvolanie sa podáva na správnom orgáne, ktorý napadnuté

rozhodnutie vydal.

(2) Odvolanie treba podať v lehote 15 dní odo dňa oznámenia

rozhodnutia, ak inú lehotu neustanovuje osobitný právny predpis.

(3) Pokiaľ účastník konania v dôsledku nesprávneho poučenia

alebo pre to, že nebol poučený vôbec, podal opravný prostriedok po

lehote, predpokladá sa, že ho podal včas, ak tak urobil najneskôr

do 3 mesiacov odo dňa oznámenia rozhodnutia.

§ 55

(1) Pokiaľ osobitný právny predpis neustanovuje inak, včas

podané odvolanie má odkladný účinok.

(2) Ak to vyžaduje naliehavý všeobecný záujem alebo ak je

nebezpečenstvo, že odkladom výkonu rozhodnutia utrpí účastník

konania alebo niekto iný nenahraditeľnú ujmu, môže správny orgán

odkladný účinok vylúčiť; naliehavosť treba riadne odôvodniť.

Odkladný účinok nemožno vylúčiť, ak tak ustanovuje osobitný právny

predpis.

(3) Proti rozhodnutiu o vylúčení odkladného účinku sa nemožno

odvolať.

§ 56

Správny orgán, ktorý napadnuté rozhodnutie vydal, upovedomí

ostatných účastníkov konania o obsahu podaného odvolania, vyzve

ich, aby sa k nemu vyjadrili, a podľa potreby doplní konanie

vykonaním novonavrhnutých dôkazov.

§ 57

(1) Správny orgán, ktorý napadnuté rozhodnutie vydal, môže

o odvolaní sám rozhodnúť, ak odvolaniu v plnom rozsahu vyhovie

a ak sa rozhodnutie netýka iného účastníka konania ako odvolateľa

alebo ak s tým ostatní účastníci konania súhlasia.

(2) Ak nerozhodne správny orgán, ktorý napadnuté rozhodnutie

vydal, o odvolaní, predloží ho spolu s výsledkami doplneného

konania a so spisovým materiálom odvolaciemu orgánu najneskôr do

30 dní odo dňa, keď mu odvolanie došlo.

§ 58

(1) Odvolacím orgánom je správny orgán najbližšie vyššieho

stupňa nadriadený správnemu orgánu, ktorý napadnuté rozhodnutie

vydal.

(2) V konaní pred národnými výbormi rozhoduje o odvolaní

príslušný odbor národného výboru najbližšie vyššieho stupňa, ak

o odvolaní nerozhoduje správna komisia národného výboru 6)

najbližšie vyššieho stupňa zriadená podľa osobitných právnych

predpisov, prípadne komisia tohto národného výboru. 7)

(3) O odvolaní proti rozhodnutiu orgánu krajského národného

výboru rozhoduje príslušný ústredný orgán štátnej správy, na

Slovensku v rámci svojej pôsobnosti príslušný orgán Slovenskej

národnej rady.

(4) Ak v správnom konaní rozhodoval orgán štátnej organizácie,

rozhoduje o odvolaní správny orgán, ktorý organizáciu riadi.

------------------------------------------------------------------

6) § 57 zákona č. 69/1967 Zb. o národných výboroch.

7) § 54 ods. 3 zákona č. 69/1967 Zb. o národných výboroch.

§ 59

(1) Odvolací orgán preskúma napadnuté rozhodnutie v celom

rozsahu; ak je to nevyhnutné, doterajšie konanie doplní, prípadne

zistené vady odstráni.

(2) Ak sú pre to dôvody, odvolací orgán rozhodnutie zmení

alebo zruší, inak odvolanie zamietne a rozhodnutie potvrdí.

(3) Odvolací orgán rozhodnutie zruší a vec vráti správnemu

orgánu, ktorý ho vydal, na nové prejednanie a rozhodnutie, pokiaľ

je to vhodnejšie najmä z dôvodov rýchlosti alebo hospodárnosti;

správny orgán je právnym názorom odvolacieho orgánu viazaný.

(4) Proti rozhodnutiu o odvolaní sa nemožno ďalej odvolať.

§ 60

Odvolací orgán je povinný preskúmať i oneskorené alebo

neprípustné odvolanie z toho hľadiska, či neodôvodňuje obnovu

konania alebo zmenu alebo zrušenie rozhodnutia mimo odvolacieho

konania; inak odvolanie zamietne.

§ 61

(1) Proti rozhodnutiu ústredného orgánu štátnej správy

(príslušného orgánu Slovenskej národnej rady), vydanému v prvom

stupni, možno podať na tomto orgáne v lehote 15 dní odo dňa

oznámenia rozhodnutia rozklad; včas podaný rozklad má odkladný

účinok.

(2) O rozklade rozhoduje vedúci ústredného orgánu štátnej

správy (orgánu Slovenskej národnej rady) na základe návrhu ním

ustanovenej osobitnej komisie. Proti tomuto rozhodnutiu sa nemožno

odvolať.

(3) Ustanovenia o odvolacom konaní sa primerane vzťahujú aj na

konanie o rozklade.

Oddiel 2

Obnova konania

§ 62

(1) Konanie pred správnym orgánom ukončené rozhodnutím, ktoré

je právoplatné, sa na návrh účastníka konania obnoví, ak

a) vyšli najavo nové skutočnosti alebo dôkazy, ktoré mohli mať

podstatný vplyv na rozhodnutie a nemohli sa v konaní uplatniť

bez zavinenia účastníka konania;

b) rozhodnutie záviselo od posúdenia predbežnej otázky, o ktorej

príslušný orgán rozhodol inak;

c) nesprávnym postupom správneho orgánu sa účastníkovi konania

odňala možnosť zúčastniť sa na konaní, ak to mohlo mať

podstatný vplyv na rozhodnutie a ak sa náprava nemohla urobiť

v odvolacom konaní;

d) rozhodnutie vydal vylúčený orgán (§ 9 a 13), ak to mohlo mať

podstatný vplyv na rozhodnutie a ak sa náprava nemohla urobiť

v odvolacom konaní;

e) rozhodnutie sa opiera o dôkazy, ktoré sa ukázali ako

nepravdivé, alebo rozhodnutie sa dosiahlo trestným činom.

(2) Správny orgán nariadi obnovu konania z dôvodov uvedených

v odseku 1, ak je na preskúmaní rozhodnutia všeobecný záujem.

(3) Obnova konania nie je prípustná, ak bol rozhodnutím

účastníkovi konania udelený súhlas na občianskoprávne alebo

pracovnoprávne konanie, alebo ak sa rozhodlo vo veci osobného

stavu občana a účastník konania nadobudol práva dobromyseľne.

§ 63

(1) Obnovu konania povolí na návrh účastníka konania alebo

nariadi správny orgán, ktorý vo veci rozhodol v poslednom stupni.

(2) V návrhu na obnovu konania treba uviesť dôvody obnovy

konania a skutočnosti svedčiace o tom, že návrh je podaný včas.

(3) Návrh sa podáva na správnom orgáne uvedenom v odseku 1

v lehote 3 mesiacov odo dňa, keď sa účastník dozvedel o dôvodoch

obnovy, najneskôr však do 3 rokov od právoplatnosti rozhodnutia;

v rovnakej lehote môže správny orgán obnovu konania nariadiť.

Zmeškanie lehoty (§ 28) nemožno odpustiť.

(4) Po uplynutí troch rokov od právoplatnosti rozhodnutia sa

obnova povolí alebo nariadi len vtedy, ak sa rozhodnutie dosiahlo

trestným činom.

(5) Proti rozhodnutiu o obnove konania možno podať odvolanie

(rozklad). Rozhodnutie o povolení alebo nariadení obnovy má

odkladný účinok, pokiaľ sa napadnuté rozhodnutie ešte nevykonalo.

§ 64

(1) Nové konanie vo veci uskutoční správny orgán, ktorého

rozhodnutia sa dôvod obnovy konania týka; ak sa dôvod obnovy

konania týka rozhodnutia správnych orgánov prvého i druhého

stupňa, nové konanie uskutoční správny orgán prvého stupňa.

(2) Pokiaľ sa dôvod obnovy konania týka iba konania pred

odvolacím orgánom, spojí sa rozhodnutie o obnove konania s novým

rozhodnutím vo veci.

(3) Novým rozhodnutím vo veci sa pôvodné rozhodnutie zrušuje.

(4) Proti novému rozhodnutiu vo veci sa možno odvolať (podať

rozklad).

Oddiel 3

Preskúmanie rozhodnutia mimo odvolacieho konania

§ 65

(1) Rozhodnutie, ktoré je právoplatné, môže z vlastného alebo

iného podnetu preskúmať správny orgán najbližšie vyššieho stupňa

nadriadený správnemu orgánu, ktorý toto rozhodnutie vydal (§ 58),

ak ide o rozhodnutie ústredného orgánu štátnej správy (orgánu

Slovenskej národnej rady), jeho vedúci na základe návrhu ním

ustavenej osobitnej komisie (§ 61 ods. 2).

(2) Správny orgán príslušný na preskúmanie rozhodnutia ho

zruší alebo zmení, ak bolo vydané v rozpore so zákonom, všeobecne

záväzným právnym predpisom alebo všeobecne záväzným nariadením.

Pri zrušení alebo zmene rozhodnutia dbá na to, aby práva

nadobudnuté dobromyseľne boli čo najmenej dotknuté.

(3) Pri preskúmavaní rozhodnutia vychádza správny orgán

z právneho stavu a skutkových okolností v čase vydania

rozhodnutia. Nemôže preto zrušiť alebo zmeniť rozhodnutie, ak sa

po jeho vydaní dodatočne zmenili rozhodujúce skutkové okolnosti,

z ktorých pôvodné rozhodnutie vychádzalo.

§ 66

Podnetu účastníka konania na preskúmanie rozhodnutia môže

v plnom rozsahu vyhovieť aj správny orgán, ktorý rozhodnutie

vydal, v konaní pred národnými výbormi aj vyšší orgán národného

výboru toho istého stupňa, ak sa rozhodnutie netýka iného

účastníka konania alebo ak s tým súhlasia ostatní účastníci

konania.

§ 67

(1) Rozhodnutie, ktorým sa účastníkovi konania dal súhlas na

občianskoprávny alebo pracovnoprávny úkon alebo ktorým sa rozhodlo

vo veci osobného stavu občana, nemožno mimo odvolacieho konania

zrušiť alebo zmeniť, ak účastník konania nadobudol práva

dobromyseľne.

(2) Ak sa podľa platných právnych predpisov podal návrh na

preskúmanie správneho rozhodnutia súdom, nemôže správny orgán toto

rozhodnutie mimo odvolacieho konania zrušiť alebo zmeniť, okrem ak

by plne vyhovel všetkým účastníkom konania.

§ 68

(1) Správny orgán nemôže mimo odvolacieho konania rozhodnutie

zrušiť alebo zmeniť po uplynutí troch rokov od právoplatnosti

napadnutého rozhodnutia.

(2) Proti rozhodnutiu, ktorým sa zrušuje alebo mení

rozhodnutie mimo odvolacieho konania, sa možno odvolať (podať

rozklad).

Oddiel 4

Konanie o proteste prokurátora

§ 69

(1) Ak sa protest prokurátora podal na správnom orgáne, ktorý

rozhodnutie vydal, môže tento orgán sám svoje rozhodnutie, proti

ktorému protest smeruje, zrušiť alebo nahradiť rozhodnutím

zodpovedajúcim zákonu.

(2) Ak takto správny orgán plne nevyhovie protestu sám, je

povinný predložiť ho spolu so spisovým materiálom v lehote určenej

v proteste, a ak lehota nie je určená, do 30 dní na rozhodnutie

nadriadenému správnemu orgánu najbližšie vyššieho stupňa (§ 58);

ak ide o ústredný orgán štátnej správy (orgán Slovenskej národnej

rady), predloží protest svojmu vedúcemu, ktorý rozhodne na základe

návrhu ním ustavenej osobitnej komisie (§ 61 ods. 2).

(3) Rozhodnutie o proteste prokurátora sa doručí prokurátorovi

a účastníkom konania.

(4) Proti rozhodnutiu o proteste prokurátora sa môžu účastníci

konania odvolať (podať rozklad).

Oddiel 5

Preskúmavanie rozhodnutí správnych orgánov súdom

§ 70

Osobitné zákony ustanovujú, v ktorých prípadoch súdy

preskúmavajú rozhodnutia správnych orgánov.

Piata časť

VÝKON ROZHODNUTÍ

Oddiel 1

Spoločné ustanovenia

§ 71

(1) Ak účastník konania nesplní v určenej lehote dobrovoľne

povinnosť uloženú mu rozhodnutím, ktoré je vykonateľné

(§ 52 ods. 2), alebo zmierom schváleným správnym orgánom alebo ním

zostaveným výkazom nedoplatkov (ďalej len "rozhodnutie"), ich

výkon sa uskutoční. Ak v rozhodnutí nebola určená lehota na

plnenie, určí ju orgán, ktorý uskutočňuje výkon rozhodnutia;

lehota nesmie byť kratšia, než ustanovuje osobitný právny predpis.

(2) Výkaz nedoplatkov možno vykonať, ak bol zostavený na

základe vykonateľného rozhodnutia alebo na základe povinnosti

dlžníka ustanovenej právnym predpisom zaplatiť bez vydania

osobitného rozhodnutia.

(3) Rozhodnutie možno vykonať najneskôr do 3 rokov po uplynutí

lehoty určenej pre splnenie uloženej povinnosti (ods. 1).

§ 72

(1) Výkon rozhodnutia sa uskutočňuje na návrh účastníka

konania alebo na podnet správneho orgánu, ktorý v prvom stupni

vydal rozhodnutie, schválil zmier alebo vyhotovil výkaz

nedoplatkov (vymáhajúci správny orgán). Pokiaľ tento orgán nie je

sám na výkon rozhodnutia oprávnený, postúpi vec orgánu príslušnému

podľa § 73.

(2) Účastník konania alebo vymáhajúci správny orgán môžu podať

návrh na súdny výkon rozhodnutia.

§ 73

(1) Výkon rozhodnutia národného výboru uskutočňuje podľa

povahy veci príslušný odbor okresného národného výboru; ak ide

o rozhodnutie mestského národného výboru, odbor tohto národného

výboru. Miestny národný výbor uskutočňuje výkon rozhodnutia, ak ho

na to príslušný odbor okresného národného výboru splnomocnil.

(2) Výkon rozhodnutí iných správnych orgánov uskutočňuje podľa

povahy veci príslušný odbor okresného národného výboru, ak

osobitný právny predpis neustanovuje, že ho uskutočňuje správny

orgán sám.

§ 74

Orgán uskutočňujúci výkon rozhodnutia je povinný oznámiť

účastníkovi konania, ktorého sa výkon týka, začatie výkonu

rozhodnutia; ak treba určiť lehotu na plnenie (§ 71 ods. 1),

uvedie sa v tomto oznámení.

§ 75

(1) Orgán uskutočňujúci výkon rozhodnutia môže zo závažných

dôvodov na návrh účastníka konania alebo z vlastného, prípadne

iného podnetu výkon rozhodnutia odložiť; pokiaľ národný výbor

uskutočňuje výkon rozhodnutia iného správneho orgánu, vyžiada si

jeho vyjadrenie.

(2) Na návrh účastníka konania alebo z vlastného podnetu orgán

uskutočňujúci výkon rozhodnutia od výkonu upustí, ak

a) vymáhaný nárok zanikol alebo sa jeho vymáhanie stalo

bezpredmetným,

b) podklad pre výkon rozhodnutia (§ 71 ods. 1) bol zrušený,

c) splnenie tej istej povinnosti vymáha súd,

d) výkon rozhodnutia je neprípustný,

e) na predmet, ktorého sa výkon rozhodnutia týka, úspešne sa

uplatnilo právo, ktoré výkon rozhodnutia nepripúšťa.

(3) O zastavení výkonu rozhodnutia, proti ktorému prokurátor

podal protest, platia ustanovenia zákona o prokuratúre. 8)

------------------------------------------------------------------

8) § 16 ods. 1 zákona č. 60/1965 Zb. o prokuratúre.

§ 76

(1) Proti jednotlivým úkonom a opatreniam spojeným s výkonom

rozhodnutia možno podať námietky.

(2) Námietky majú odkladný účinok len vtedy,

a) ak smerujú proti povoleniu odkladu alebo upusteniu od výkonu

rozhodnutia,

b) ak smerujú proti začatiu výkonu rozhodnutia pri výkone

rozhodnutia vyprataním,

c) ak sa v nich uplatňuje, že vymáhané plnenie sa už vykonalo

alebo že ešte neuplynula lehota na plnenie,

d) ak sa v nich uplatňuje na predmet, ktorého sa výkon

rozhodnutia týka, právo, ktoré výkon rozhodnutia nepripúšťa.

(3) O námietkach rozhoduje orgán uskutočňujúci výkon

rozhodnutia. Proti rozhodnutiu o námietkach sa nemožno odvolať.

§ 77

Výkon rozhodnutia možno uskutočniť len prostriedkami uvedenými

v zákone. Pri výkone rozhodnutia sa použije prostriedok, ktorý

účastníka konania čo najmenej postihuje a vedie ešte k cieľu.

Oddiel 2

Vymáhanie peňažných plnení

§ 78

(1) Výkon rozhodnutia ukladajúceho peňažné plnenie sa

uskutočňuje zrážkami zo mzdy alebo prikázaním pohľadávky.

(2) Príkaz na vykonanie zrážok zo mzdy vydá správny orgán

tomu, kto vypláca dlžníkovi mzdu, inú odmenu za prácu alebo

náhradu za pracovný príjem.

(3) Prikázanie pohľadávky správny orgán vykoná tak, že tomu,

voči komu má dlžník pohľadávku, prikáže, aby pohľadávku do výšky

dlžnej sumy zaplatil správnemu orgánu.

(4) Výkon rozhodnutia prikázaním pohľadávky z účtu

v príslušnom peňažnom ústave (peňažnej organizácii) sa uskutoční

jej odpísaním z účtu dlžníka. V prípadoch, v ktorých ako veriteľ

i ako dlžník vystupujú socialistické organizácie, uskutoční sa

výkon rozhodnutia podľa predpisov o platobnom styku na základe

príkazu na vybratie 9) vystaveného veriteľom; v ostatných

prípadoch sa uskutoční výkon rozhodnutia na základe príkazu

správneho orgánu vydaného podľa odseku 3.

(5) Pri výkone rozhodnutia zrážkou zo mzdy a prikázaním

pohľadávky sa primerane použijú ustanovenia Občianskeho súdneho

poriadku. 10)

------------------------------------------------------------------

9) Vyhláška č. 85/1966 Zb. o platobnom styku a zúčtovaní na

účtoch organizácií.

10) § 276 až 320 Občianskeho súdneho poriadku.

Oddiel 3

Vymáhanie nepeňažných plnení

§ 79

(1) Rozhodnutie ukladajúce nepeňažné plnenie sa vykoná

náhradným výkonom, ukladaním peňažných pokút alebo priamym

vynútením uloženej povinnosti.

(2) Náhradný výkon spočíva v tom, že uložené práce a výkony sa

uskutočnia na náklad a nebezpečenstvo povinného, ak uloženú prácu

alebo výkon môže uskutočniť aj niekto iný ako povinný.

(3) Ak náhradný výkon nie je podľa povahy veci možný alebo

účelný, vymáha sa splnenie povinnosti uloženej rozhodnutím

postupným ukladaním pokút; úhrn všetkých uložených pokút nesmie

prevyšovať u občana sumu 500 Kčs pri organizácii sumu 20 000 Kčs.

(4) Priame vynútenie povinnosti sa vykoná najmä vyprataním

bytu, nebytového priestoru, nehnuteľnosti alebo jej časti, odňatím

veci alebo listiny a predvedením osoby.

(5) Pri vynútení povinnosti vyprataním sa primerane použijú

ustanovenia Občianskeho súdneho poriadku. 11) Výkon rozhodnutia

odňatím veci alebo listiny sa uskutoční za prítomnosti zástupcu

miestneho národného výboru, prípadne inej plnoletej osoby.

O predvedenie osoby môže orgán uskutočňujúci výkon rozhodnutia

požiadať Verejnú bezpečnosť, a ak ide o vojakov v činnej službe

alebo príslušníkov verejných ozbrojených sborov, ich náčelníka.

------------------------------------------------------------------

11) § 340 až 344 Občianskeho súdneho poriadku.

§ 80

(1) Pracovník poverený uskutočnením výkonu rozhodnutia robí

jednotlivé úkony podľa písomného príkazu, ktorý vydá orgán uvedený

v § 73 ods. 1 a 2. Týmto príkazom je povinný sa preukázať.

(2) Ak účastník konania preukáže, že vymáhaná povinnosť bola

už splnená alebo že sa na vymáhaní netrvá, alebo že uskutočnenie

výkonu rozhodnutia bolo odložené alebo zastavené, alebo že boli

podané námietky, ktoré majú odkladný účinok, pracovník poverený

uskutočnením výkonu rozhodnutia úkon neurobí.

Šiesta časť

PRECHODNÉ A ZÁVEREČNÉ USTANOVENIA

§ 81

Správny orgán je povinný v konaní dbať na imunity a výsady

priznávané medzinárodnými zmluvami uzavretými Československou

socialistickou republikou alebo československými právnymi

predpismi. 12)

------------------------------------------------------------------

12) Vyhláška č. 157/1964 Zb. o Viedenskom dohovore

o diplomatických stykoch.

§ 82

(1) Ustanovenia tohto zákona platia aj pre konanie neskončené

pred začatím jeho účinnosti.

(2) Pokiaľ rozhodnutie nadobudlo právoplatnosť pred začiatkom

účinnosti tohto zákona, možno povoliť obnovu konania, ak sa

rozhodnutie nedosiahlo trestným činom, alebo preskúmať rozhodnutie

mimo odvolacieho konania len vtedy, ak odo dňa, keď sa rozhodnutie

stalo právoplatným, neuplynuli tri roky.

(3) Ak sa pred začiatkom účinnosti tohto zákona začala správna

exekúcia, dokončí sa podľa doterajších predpisov.

§ 83

Zrušujú sa:

1. vládne nariadenie č. 91/1960 Zb. o správnom konaní;

2. § 28 ods. 1 zákona č. 60/1961 Zb. o úlohách národných výborov

pri zabezpečovaní socialistického poriadku;

3. § 15 ods. 4 druhá veta zákona č. 60/1965 Zb. o prokuratúre.

§ 84

Nedotknuté zostávajú ustanovenia osobitných právnych predpisov

platných k začiatku účinnosti tohto zákona, ktoré upravujú správne

konanie, avšak s výnimkou ustanovenia, že o odvolaní proti

rozhodnutiam orgánov národného výboru rozhodujú orgány toho istého

národného výboru. Nedotknutá zostáva aj vecná príslušnosť

miestnych národných výborov založená k začiatku účinnosti tohto

zákona osobitnými právnymi predpismi.

§ 85

Tento zákon nadobúda účinnosť 1. januárom 1968.

Zákon č. 215/2002 Z.z. nadobudol účinnosť 1. májom 2002.

Novotný v.r.

Laštovička v.r.

Lenárt v.r.